Tiener wis gesin glo uit oor swak skoolpunteFoto bloot ter illustrasie. (Argieffoto) ŉ Spaanse tiener is Vrydag in hegtenis geneem nadat hy glo sy ouers en jonger broer doodgeskiet het weens ŉ stryery oor sy swak skoolpunte. Dié seun het drie dae lank saam met sy gesin se lyke gewoon voor die gru-toneel ontdek is. Volgens die polisie het die voorval verlede week Dinsdag in ŉ landelike gebied net buite Elche plaasgevind. “Dit is egter eers Vrydagaand deur ŉ familielid ontdek wat by die gesin wou inloer,” het ŉ polisiewoordvoerder aan AFP gesê. “Die ma se suster het na die huis gegaan omdat sy ŉ tyd lank niks van die familie gehoor het nie. Dit is toe dat haar susterskind vir haar gesê het dat hy sy pa, ma en tienjarige broer vermoor het.” Die polisie is ontbied en het die drie liggame in die huis aangetref. Die 15-jarige tiener is in hegtenis geneem en het aan die polisie gesê dat hy met sy ma oor sy skoolpunte gestry het. Hy het toe sy pa se jaggeweer gegryp en haar doodgeskiet. Die tiener het glo later sy jonger broer vermoor en daarna sy pa.